als_Latn dik_Latn sag_Latn
Vdiq në Angli, miqtë mbledhin PARA për ta kthyer në Shqipëri
ANGLI – Një ngjarje tragjike ka ndodhur për një familje shqiptare, pasi djali i saj humbi jetën në Angli. Shtetasi shqiptar Edmir Plori, i cili njihej nga miqtë e tij si “Ed shqiptari” humbi jetën nga një atak kardiak në hyrje të një lokali, në qytetin e Mançesterit.
35-vjeçari u rrëzua në tokë teksa po hynte në lokalin e natës, në orën 02:10 të mëngjesit të së shtunës. “Ai ishte i njohur në zonën ku jetonte për frekuentimin e rregullt të jetës së natës”, raporton “Manchester Evening News”.
Miqtë e tij në Angli kanë ngritur një apel për të mbledhur PARA, në mënyrë që trupi i pajetë i shtetasit shqiptar të mund të arrijë në Shqipëri para festave të Krishtlindjeve. Një prej menaxhereve të klubeve të natës, e cila e njihte prej vitesh 35-vjeçarin shqiptar, publikoi nëpër rrjetet sociale kërkesën për mbledhjen e fondeve, pasi mësoi se familja e të ndjerit nuk kishte mundësi të përballonte koston e riatdhesimit.
Në apelin e Charlotte Metcalfe thuhet: “Familja e tij në Shqipëri po përpiqet të mbledhë PARA, që trupi i tij të riatdhesohet dhe ne kemi nevojë ta ndihmojmë që të dërgohet në shtëpi. Ju lutem, le të përpiqemi dhe të japim sa të mundemi, në mënyrë që t’i bashkohet familjes për Krishtlindje”.
Shuma e mbledhur deri më tani arrin në vlerën e 300 £, por kjo shumë nuk është e mjaftueshme për ta dërguar trupin e pajetë të 35-vjeçarit pranë familjes, në Shqipëri.
Policia po heton për vdekjen e papritur të Edmir Plori, por deri më tani besohet se ai pësoi një atak kardiak. Mjekët kanë pohuar të njëjtën gjë, ndërsa pritet të konfirmohet edhe nëse ka qenë apo jo nën efektin e lëndëve narkotike./Shekulli/
als_Latn als_Latn als_Latn als_Latn als_Latn als_Latn als_Latn